b'\n_START_ARTICLE_\nOffer\n_START_PARAGRAPH_\nEt offer er en gave til en guddom eller en anden for at vinde modtagerens gunst eller mildne dennes vrede. I mere overf\xc3\xb8rt forstand kan samme begreb ogs\xc3\xa5 bruges om en ydelse til kirken, dens pr\xc3\xa6st eller degn (l\xc3\xa6rer), om andre former for afkald, eller om en person, der har v\xc3\xa6ret udsat for vold, ulykke eller anden traumatiserende  oplevelse.\n_START_SECTION_\nI religionen\n_START_PARAGRAPH_\nReligions- og missionshistorien viser, at alle folkeslag har bragt deres guder ofre. Ofret er en gave, som fremb\xc3\xa6res, fordi der hos mennesket er en indre trang til at sk\xc3\xa6nke guderne noget. Den trang kan tilfredsstilles p\xc3\xa5 forskellige m\xc3\xa5der. Homer beretter om sine helte, at de ved hekatomberne selv n\xc3\xb8d det sk\xc3\xa6re k\xc3\xb8d, men ofrede guderne knoglerne og det \xc3\xb8vrige af dyret, s\xc3\xa5 lod ofret v\xc3\xa6re vel indsmurt i fedt for at det tog sig bedre ud i gudernes \xc3\xb8jne. I Frygien ofrede kvinder deres \xc3\xa6re ved gudstjenesten, og m\xc3\xa6ndene leml\xc3\xa6stede sig selv. I almindelighed best\xc3\xa5r offergaverne i markens frembringelser og i kv\xc3\xa6g. Om menneskeofre h\xc3\xb8rer man fx hos f\xc3\xb8nikerne og mexikanerne. Trangen til at ofre guderne noget m\xc3\xa5 inderst inde f\xc3\xb8res tilbage ikke alene til en almindelige afh\xc3\xa6ngighedsf\xc3\xb8lelse over for dem, men ogs\xc3\xa5 og fortrinsvis til en f\xc3\xb8lelse af skyld. _NEWLINE_Ved ofre h\xc3\xa5ber man at formilde guderne eller i hvert fald erhverve sig deres gunst. Af afg\xc3\xb8rende betydning er, at ofret tages ud af vedkomnes ejendom: man kan kun ofre det, som virkelig tilh\xc3\xb8rer en selv. Heri ligger tanken om soning gemt. Men ogs\xc3\xa5 det stedfortr\xc3\xa6dende ligger i ofrets begreb. N\xc3\xa5r offerdyret slagtes p\xc3\xa5 gudens alter, er tanken den at give liv for liv, dyrets liv i stedet for menneskets, og slagtningen er i s\xc3\xa5 henseende betydningsfuld, thi livet t\xc3\xa6nktes knyttet til blodet. Med blodets udgydelse gives ogs\xc3\xa5 livet hen (j\xc3\xa6vnf\xc3\xb8r fx 1. Mosebog). I j\xc3\xb8dedom spiller ofre en hovedrolle (s\xc3\xa5ledes Kain og Abel i 1. Mosebog, 4, 3-5 og Isak i 1. Mosebog, 22, 1-12), og i kristendommen er syndsforladelsen p\xc3\xa5 det n\xc3\xb8jeste knyttet til Kristi offer p\xc3\xa5 korset.\n_START_SECTION_\nI kirkelivet\n_START_PARAGRAPH_\nBen\xc3\xa6vnelsen offer har tillige v\xc3\xa6ret anvendt is\xc3\xa6r i kirkelivet om den (penge)gave, der sk\xc3\xa6nkes til kirken eller ved denne ansatte personer, til kirkelige eller velg\xc3\xb8rende form\xc3\xa5l (egentlig vist kun om gaver, der l\xc3\xa6gges p\xc3\xa5 alteret ved offergang under gudstjenesten), is\xc3\xa6r (indtil 1920) om et till\xc3\xa6g til pr\xc3\xa6sters og degnes l\xc3\xb8nninger, der i almindelighed erlagdes ved offergang p\xc3\xa5 de tre store h\xc3\xb8jtider samt ved visse kirkelige handlinger (bryllup, barned\xc3\xa5b med mere). Danske Lov 2\xe2\x80\x9312\xe2\x80\x935 og 2\xe2\x80\x9315\xe2\x80\x9310 bestemte, at "Pr\xc3\xa6sterne skulle nyde deris Tiende og Offer paa de tre store H\xc3\xb8jtider, til Brudevielse, B\xc3\xb8rnedaab og Barselqvinders Kirkegang."\n_START_SECTION_\nOverf\xc3\xb8rt betydning\n_START_PARAGRAPH_\nFra religion og kirkeliv har udtrykket bredt sig til at betegne det, man ofrer eller giver afkald p\xc3\xa5 for at opn\xc3\xa5 noget eller af hensyn til en person eller sag: at yde til en f\xc3\xa6drelandssag, en indsamling eller afst\xc3\xa5else til ofre for en ulykkelig begivenhed og lignende. Fra nordisk mytologi kendes historien om guden Tyr, der besluttede at g\xc3\xb8re et stort offer for det almindelige bedste og stak sin h\xc3\xb8jre h\xc3\xa5nd i fenrisulvens gab, for at den kunne bindes. (Han mistede h\xc3\xa5nden, da ulven opdagede, at den ikke kunne slippe fri).\n_START_SECTION_\nOffer for h\xc3\xa6ndelse\n_START_PARAGRAPH_\nBetegnelsen offer bruges ogs\xc3\xa5 om den, der har v\xc3\xa6ret udsat for en traumatiserende oplevelse som overfald, voldt\xc3\xa6gt, tyveri og ulykke.'